Kandidatët vazhdojnë debatet për Irakun dhe për politikën e brendshme - 2004-10-26
Një javë para zgjedhjeve, gara mes Presidentit Bush dhe rivalit të tij demokrat, senatorit Kerry, ashpërsohet
Kandidati demokrat për president, John Kerry, e akuzoi presidentin Bush se nuk ka arritur t’i bëjë Shtetet e Bashkuara sa më të sigurta që të jetë e mundur. Senatori Kerry i bëri këto komente të martën në shtetin Wisconsin, një javë para zgjedhjeve. Duke folur para përkrahësve të tij, zoti Kerry kritikoi ashpër presidentin Bush për atë që ai e quajti heshtje për rreth 350 tonë lëndë eksplozive që u zhdukën në Irak pas ndërhyrjes ushtarake. Zoti Kerry tha se zhdukja e lëndëve eksplozive është një shembull tjetër i dështimeve të administratës së presidentit Bush në atë vend. Ndërkohë, duke bërë fushatë në anën tjetër të shtetit Wisconsin, presidenti Bush e akuzoi senatorin Kerry për dobësi dhe qëndrime të ndryshme përsa i përket Irakut. Zoti Bush tha se ai është një udhëheqës i vendosur që, siç u shpreh, do të sulmojë terroristët kudo në botë. Presidenti republikan u bëri thirrje edhe demokratëve që të votojnë për të më 2 nëntor. Por presidenti Bush dhe senatori Kerry vazhdojnë të shkëmbejnë akuza edhe për çështjet e politikës së brendshme që janë të rëndësishme për votuesit amerikanë. Ndërsa ekonomia është çështje shqetësuese për shumë njerëz, çështje të tjera si kujdesi shëndetsor po diskutohen çdo ditë. Dy kandidatët i kanë diskutuar shumë nga këto çështje gjatë debateve të fundit publike. Në ditët e fundit para përfundimit të garës për Shtëpinë e Bardhë, kandidatët kanë shkëmbyer vazhdimisht akuza se cili prej tyre mund të krijojë vende pune dhe t’i japë shtytje ripërtëritjes së ekonomisë amerikane. Presidenti Bush thotë se përpjekja e tij e sukseshme për uljen e taksave ka ringjallur një ekonomi që ishte goditur nga rënia e tregut të aksioneve, ngadalsimi ekonomik, skandalet e korporatave dhe sulmet terroriste të 11 shtatorit 2001 kundër Shteteve të Bashkuara. Presidenti Bush thotë se ulja e taksave kanë ndihmuar në krijimin e 1.5 milion vendeve të punës këtë vit, por kjo do të linte akoma një humbje prej 600 mijë vendesh pune që kur presidenti filloi nga detyra në janar të vitit 2001. Senatori Kerry mundohet t’i përdorë shifrat e vendeve të punës në avantazh të tij, duke thënë se ka shumë kohë që Amerika nuk ka pasur kaq shumë humbje të vendeve të punës gjatë një mandati katër-vjeçar presidencial. Senatori Kerry propozon që të anullojë taksat për familjet që fitojnë më shumë se 200 mijë dollarë në vit, duke mbajtur pjesërisht në fuqi shkurtimin e taksave për njerëzit me të ardhura të mesme dhe të ulëta. Kandidati presidencial demokrat e kritikon presidentin Bush gjithashtu për rritjen e kostos së kujdesit shëndetësor. Presidenti thotë se propozimet e zotit Kerry janë shumë të kushtueshme. Çështje të tjera të politikës së brendshme si financimi i sistemit amerikan të pensioneve, i njohur si Sigurimet Shoqërore, reformimi i arsimit, kontrolli i armëve, martesat e homoseksualëve, aborti dhe mjedisi po diskutohen gjithashtu, por sipas anketave të opinionit amerikanët vazhdojnë të jenë më të shqetësuar mbi ekonominë, luftën kundër terrorizmit dhe konfliktin në Irak.